নিজস্ব প্রতিবেদন : আজ প্রায় সারাদিনই বন্ধ থাকবে শিয়ালদহ দক্ষিণ শাখায় শিয়ালদহ-বজবজ লোকাল ট্রেন চলাচল। রেল দপ্তর থেকে একথা জানানো হয়েছে। নিউ আলিপুর ও মাঝেরহাট রেল স্টেশনের মধ্যে তৈরি হবে নতুন লেভেল ক্রসিং। তার জন্যই পাওয়ার ব্লক থাকবে। তার জন্যই শনিবার রাত থেকে রবিবার বিকেল পর্যন্ত বন্ধ রাখা হয়েছে শিয়ালদহ-বজবজ শাখায় ট্রেন চলাচল।    
শনিবার মাঝেরহাট এবং নিউ আলিপুর স্টেশনের মধ্যে লেভেল ক্রসিং তৈরির জন্য সকাল থেকেই রেলের কর্মীরা ওভারহেড তারের সঙ্গে বিদ্যুতের খুঁটির সংযোগ বিচ্ছিন্ন করার কাজ শুরু করেন। 'ইনস্পেকশন কার'-এর ছাদে চেপে ওই কাজ করতে দেখা যায় তাঁদের। রেল সূত্রে খবর, মূল কাজ শুরু হয়েছে রাত থেকে। যার জন্য শিয়ালদহ-বজবজ শাখায় ১৮ ঘণ্টা ট্রেন চলাচল বন্ধ থাকছে। যার জেরে ব্যাহত চক্ররেল পরিষেবাও। বিদ্যুতের খুঁটির স্থান পরিবর্তনের পাশাপাশি ট্রেনের লাইন পরিবর্তনের ক্রসিং পয়েন্টও বদলানো হবে। পূর্ব রেলের তরফে জানানো হয়, শনিবার রাত ১০:১০ মিনিট থেকে রবিবার বিকেল ৪:১০ মিনিট পর্যন্ত শিয়ালদহ ও বজবজের মধ্যে ট্রেন চলাচল বন্ধ থাকবে। রবিবার মোট ষোলো জোড়া শিয়ালদহ-বজবজ লোকাল বাতিল করা হয়েছে। এর ফলে যাত্রী সাধারণের অসুবিধের জন্য ক্ষমাপ্রার্থী পূর্ব রেল। রাজ্য সরকারের প্রস্তাব মেনে রেল বোর়্ডের অনুমতি নিয়ে লেভেল ক্রসিং তৈরির সিদ্ধান্ত নেওয়া হয়। দ্রুত লেভেল ক্রসিং তৈরি হয়ে গেলে সাধারণ মানুষের ভোগান্তি দূর হবে বলে আশা রাজ্য সরকার ও রেলের।